## ΜΕΤΑΠΤΥΧΙΑΚΟ ΣΕΜΙΝΑΡΙΟ

### Θέματα Φιλοσοφίας της Γλώσσας: Θεμελιώδεις θεωρίες των προτάσεων

Διδάσκουσα: Ελένη Μανωλακάκη

Στο συγκεκριμένο μάθημα ερευνούμε κάποιες ιστορικές αλλά κυρίως τις σύγχρονες προσεγγίσεις της έννοιας της πρότασης (proposition) και φιλοσοφικά ζητήματα που εγείρονται σχετικά με αυτή. Η πρόταση (proposition) αποτελεί το νόημα μιας γλωσσικής πρότασης (sentence), ο πρώτιστος φορέας αλήθειας και ψεύδους και καθορίζει ή αποτελεί το περιεχόμενο ή το αντικείμενο της πεποίθησης ή άλλης προτασιακής στάσης. Ωστόσο εγείρονται ερωτήματα σχετικά με το αν υπάρχουν προτάσεις οι οποίες ικανοποιούν τις παραπάνω συνθήκες.

Στις τρεις πρώτες συναντήσεις παρουσιάζουμε, αναλύουμε και εξετάζουμε ιστορικές προσεγγίσεις της πρότασης όπως αυτή των Frege, Russell και Carnap καθώς και τη θέση της έννοιας της πρότασης σε τυπικές σημασιολογικές και πραγματολογικές θεωρίες. Στις μετέπειτα συναντήσεις παρουσιάζουμε, αναλύουμε και εξετάζουμε σύγχρονες προσεγγίσεις των προτάσεων όπως αυτές του Soames (2010/2014) και του Hanks (2014) που ανάγουν τις προτάσεις σε ενεργήματα (γνωσιακά ή γλωσσικά), του King (2007/2014) που ανάγει τις προτάσεις σε γεγονότα και του Speaks (2011/2014) που προσεγγίζει τις προτάσεις ως ιδιότητες κόσμων.

* Η συμμετοχή των φοιτητών με προετοιμασία και παρουσιάσεις στο μάθημα κρίνεται απαραίτητη και συνυπολογίζεται στην εξέταση του μαθήματος. Έως το τέλος της εξεταστικής περιόδου οι φοιτητές καλούνται να παραδώσουν μία εργασία (4000 λέξεων) σε θέμα συναφές της έννοιας της πρότασης.
* Οι συναντήσεις γίνονται κάθε Δευτέρα 15:00-18:00 στην αίθουσα Δ.